b'\n_START_ARTICLE_\nNa piedestal\n_START_PARAGRAPH_\nNa piedestal je slovenska tedenska glasbena oddaja na Valu 202. Prvi\xc4\x8d je bila na sporedu 12. januarja 1997. V njej gostijo slovenske izvajalce (v prvih letih so predstavljali tudi tuje glasbene izdelke), ki med pogovorom z urednico in voditeljico Jolando Fele predstavijo svoj album (avtorski projekt, kompilacijo). V oddaji gostujejo najimenitnej\xc5\xa1e slovenske skupine in posamezniki s sodobne glasbene scene in mladi, \xc5\xa1e neuveljavljeni izvajalci razli\xc4\x8dnih glasbenih zvrsti. Med glasbeniki, \xc2\xbbki so druga\xc4\x8dni, a enakopravni\xc2\xab, so izjemoma tudi mainstreamovski izvajalci (tem in izvajalcem pop glasbe je sicer namenjena oddaja Na sceni). \xc5\xbdanrsko prevladujejo rock, elektronika, alternativa, indie, hip-hop, jazz, etno, kantavtorska in instrumentalna glasba. Od novembra 2013 je bila oddaja na sporedu ob ponedeljkih ob 20. uri, 9. aprila 2017 pa se je vrnila nazaj na prvotni nedeljski termin (ob 21.21)._NEWLINE_Zadnji del oddaje je bil na sporedu 17. junija 2018. Z oktobrom 2018 jo je v istem terminu nadomestila oddaja Interval, ki jo prav tako pripravlja Jolanda Fele.'